NOTĂ INFORMATIVĂ  
privind necesitatea aprobării Ordinului Ministrului Finanțelor privind aprobarea Declarației de neîncadrare a beneficiarului efectiv în situația condamnării pentru participare la fapta de corupţie, fraudă şi/sau spălare de bani.

|  |
| --- |
| **Denumirea autorului și după caz, a participanților la elaborarea proiectului** |
| Ministerul Finanțelor |
| **Condițiile ce au impus elaborarea proiectului de act normativ și finalitățile urmărite** |
| Aprobarea Ordinului respectiv reiese din necesitatea prevenirii situației în care beneficiarii efectivi ai companiei desemnate câștigătoare în cadrul unei proceduri de atribuire a unui contract de achiziție publică sunt condamnați printr-o Hotărâre definitivă a unei instanțe de judecată pentru participarea la activităţi ale unei organizaţii sau grupări criminale, pentru corupţie, fraudă şi/sau spălare de bani.  Astfel, operatorul economic, prin Declarație, va confirma că beneficiarul/beneficiarii efectivi în ultimii 5 ani nu au fost condamnați prin hotărâre definitivă a unei instanţe judecătoreşti pentru participarea la activităţi ale unei organizaţii sau grupări criminale, pentru corupţie, fraudă şi/sau spălare de bani. |
| **Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Proiectul actului normativ nu are drept scop armonizarea legislației naționale cu legislația Uniunii Europene. |
| **Principalele prevederi ale proiectului și evidențierea elementelor noi** |
| Prevederile proiectului se referă la prezentarea în termen de 5 zile, după informarea către autoritatea contractantă despre rezultatele procedurii de achiziție publică, a Declarației de către operatorii economici desemnați câștigători către Agenția Achiziții Publice.  Totodată, în Declarație vor fi reflectate date cu privire la numărul procedurii de atribuire a contractului de achiziție publică, numele și prenumele beneficiarilor efectivi și IDNP acestora. |
| **Fundamentarea economico–financiară** |
| Implementarea proiectului respectiv nu necesită alocarea unor mijloace financiare suplimentare din bugetul de stat. |
| **Modul de încorporare a actului în cadrul normativ în vigoare** |
| Prezentul proiect este elaborat în temeiul art. 10 lit. c) din Legea nr.131/2015 privind achizițiile publice, și art.41 alin.(1) și alin.(2) din Legea integrității nr.82/2017. |
| **Avizarea și consultarea publică a proiectului** |
| În scopul respectării prevederilor Legii nr.239/2008 privind transparența în procesul decizional, proiectul Ordinului cu privire la aprobarea Declarației privind neîncadrarea beneficiarului efectiv în situația condamnării pentru participarea la activităţi ale unei organizaţii sau grupări criminale, pentru corupţie, fraudă şi/sau spălare de bani a fost plasat pe pagina web oficială a Ministerului Finanțelor [www.mf.gov.md](http://www.mf.gov.md), compartimentul Transparența decizională/Procesul decizional, cât și pe [www.particip.gov.md](http://www.particip.gov.md). |

**SECRETAR DE STAT Gabriela CUNEVA**